Egybehangzó olasz sajtóhírek szerint Giuseppe Sannino lesz a labdarúgó NB I-ben szereplő Budapest Honvéd új vezetőedzője.

Giuseppe Sannino lehet a Honvéd új vezetőedzője (Fotó: forzasangio.it)

Hirdetés

Mint arról beszámoltunk, Supka Attila távozását hétfőn jelentette be a Honvéd, a vezetőedző lejáró szerződését nem hosszabbította meg a klub. A Sky Italia értesülései szerint már az utódot is megtalálta a kispesti csapat, méghozzá Giuseppe Sannino személyében, akivel állítólag meg is született a megegyezés. A Nemzeti Sport is korábban úgy értesült, hogy két olasz edző van képben a Magyar Kupa-ezüstérmes alakulatnál.

A 62 éves Sannino játékosként alacsonyabb osztályú gárdákban futballozott, majd trénerként megfordult többek között a Leccénél, a Sienánál, a Palermónál és a Watfordnál is – utóbbinál Tőzsér Dániel is a játékosa volt. 2018 októberében a görög élvonalbeli Levadiakoszhoz szerződött, majd idén februárban az olasz harmadosztályú Novarához. A Novara 9. lett a Serie C alapszakaszában, a feljutásért folytatott rájátszás második körében az Arezzo búcsúztatta.